TIEDOTE	
			
		11.6.2001		

				

KEHÄ II VÄLILLÄ TURUNTIE - HÄMEENLINNANVÄYLÄ
Ympäristövaikutusten arviointimenettely (YVA) ja alustava yleissuunnittelu

Uudenmaan tiepiiri on yhteistyössä Espoon, Helsingin ja Vantaan kaupunkien kanssa aloittamassa Kehä II:n jatkeen ympäristövaikutusten arviointimenettelyä YVA-lain mukaisesti. Selvitys palvelee Uudenmaan maakuntaliiton ja  pääkaupunkiseudun kaupunkien maankäytön suunnittelua ja hankkeiden ohjelmointia pitkällä aikavälillä.

Hankkeen tarkoitus

Kehä II:n ensimmäinen vaihe eli väli Länsiväylä - Turuntie avattiin liikenteelle lokakuussa 2000. Tämä vähensi odotetusti liikennettä Etelä-Espoon asuntokaduilla. Kuitenkin Turuntien pohjoispuolisten pääväylien ja katujen liikennemäärät ovat jonkin verran suurentuneet.

Myös YTV:n ja pääkaupunkiseudun kaupunkien yksimielisesti hyväksymän liikennejärjestelmäsuunnitelman (PLJ 1998) mukaan kehämäinen liikenne juuri Kehä II:n ja Kehä III:n alueilla lisääntyy tulevaisuudessa eniten. Kehä II:n jatkeen suunnittelu onkin sijoitettu kiireellisimpien hankkeiden joukkoon.

Kehä II:n jatketta perustellaan sillä, että se helpottaisi poikittaisliikenteen sujumista, poistaisi läpiajoliikennettä asuinalueiden katuverkolta ja parantaisi näiden alueiden liikenneturvallisuutta, viihtyisyyttä ja joukkoliikenteen toimintaedellytyksiä. Toisaalta uuden väylän välittömässä läheisyydessä voi ihmisille ja ympäristölle aiheutua haittaa, jota kuitenkin pystytään teknisin menetelmin (esim. melusuojaus, väylän tunnelointi) vähentämään tai poistamaan.

Ympäristövaikutusten arviointimenettely

Ympäristövaikutusten arviointimenettelyssä tutkitaan hankkeen tarvetta ja sen eri vaihtoehtojen vaikutuksia. Työssä tarkastellaan myös vertailuvaihtoehtoa, jossa Kehä II:n jatketta ei toteuteta vaan parannetaan olemassa olevia liikenneväyliä. Kehä II:n jatkeen pääsuuntavaihtoehtoina ovat jatkeen toteuttaminen joko Hämeenlinnanväylälle tai Kehä III:lle.

Arviointimenettelystä laaditaan aluksi suunnitelma eli arviointiohjelma, jossa kuvataan, mitä asioita arviointimenettelyn yhteydessä käsitellään, miten arviointityö tehdään ja miten eri tahot voivat osallistua arviointityöhön. Arviointiohjelma tulee yleisesti nähtäville syksyllä 2001, jolloin siitä voi esittää mielipiteitä.

Arviointiohjelman ja siitä saadun palautteen perusteella tehdään varsinainen arviointityö, jonka tulokset esitetään ympäristövaikutusten arviointiselostuksessa. Arviointityön rinnalla laaditaan teknisiä suunnitelmia esimerkiksi melusuojauksista ja väylän tunneloinnista, jotka tukevat arviointia. Arviointiselostus valmistuu loppukesällä 2002. Ympäristövaikutusten arviointimenettely päättyy yhteysviranomaisen eli Uudenmaan ympäristökeskuksen arviointiselostuksesta antamaan lausuntoon syksyllä 2002. Arviontimenettelyn jälkeen Uudenmaan tiepiiri tekee päätöksen mahdollisesta jatkosuunnittelusta.

Osallistuminen ja vuorovaikutus

Työtä ohjaavassa hankeryhmässä ovat mukana Pääkaupunkiseudun yhteistyövaltuuskunnan (YTV), Espoon, Helsingin ja Vantaan kaupunkien sekä Uudenmaan liiton, Uudenmaan ympäristökeskuksen ja Uudenmaan tiepiirin edustajat.

Alueen asukkailla, yhteisöillä ja muilla asiasta kiinnostuneilla on siis mahdollisuus osallistua työhön ja lausua mielipiteensä asiasta sekä syksyllä 2001, jolloin esitellään arviointiohjelmaa, että loppukesällä 2002, jolloin esitellään vaikutusten arvioinnin tuloksia.

Asukkaiden, kaupunkien ja muiden viranomaisten mielipiteitä kerätään menettelyn aikana vaikutusten arviointia ja päätöksentekoa varten. Hankkeelle on avattu internet-sivut osoitteessa www.tiehallinto.fi/keha2, josta saa yleistietoa työn etenemisestä ja voi antaa palautetta.

Lisätietoja hankkeesta antaa tieinsinööri Ari Puhakka, Uudenmaan tiepiiri, puh. 0204 22 2930.

LIITTEET	Kartta suunnittelualueesta
	Suunnitteluaikataulu